Mara mfittxija fis-Slovakkja arrestata f'Malta
Il-Pulizija Maltija mis-'Central Intelligence & Analysis', illum arrestaw mara ta' 49 sena mis-Slovakkja, li kienet imfittxija mill-awtoritajiet Slovakki fuq reati finanzjarji u ekonomiċi. Wara ġimgħat ta' investigazzjonijiet, ġie stabbilit li l-mara kienet qiegħda tgħix u taħdem f'Malta. Għalhekk bdiet sorveljanza mill-Pulizija tas-'Central Intelligence & Analysis', sakemm illum waranofsinhar, il-mara kienet arrestata minn residenza fejn kienet qiegħda tgħix fil-Mellieħa. L-arrest sar permezz ta' Mandat ta' Arrest Ewropew maħruġ mill-Awtoritajiet tas-Slovakkja. Il-mara mistennija titressaq il-Qorti fil-jiem illi ġejjin, sabiex jibdew il-proċeduri ta' estradizzjoni lejn is-Slovakkja.